**Владимир С. Костић** (Београд, 18. 10. 1953) је специјалиста неуропсихијатрије од 1984. године; од 1980. године ради на Клиници за неурологију Клиничког центра Србије (КЦС). Редовни је професор неурологије на Медицинском факултету Универзитета у Београду (МФУБ) и начелник Одељења за неуродегенеративне болести Клинике за неурологију КЦС. Оснивач је и кооснивач Лабораторије за генетску и молекуларну дијагностику неуролошких болести, Лабораторије за експерименталну хуману неурофизиологију, Центра за поремећаје памћења и деменцију и др. Гостујући је професор Универзитета у Новом Саду и Скопљу. Магистарску тезу *In vitro изучавање енергетског стања капилара мозга* одбранио је 1982. године*,* а докторску дисертацију *Изучавање метаболизма простагландина у исхемији мозга* 1986. годинена МФУБ. Усавршавао се у Лабораторији за изучавање исхемије мозга на Институту за медицинску биохемију МФУБ, у Мидлсекс болници у Лондону 1987. године, а у два наврата провео је по 15 месеци у Институту за неурологију Колумбија Универзитета у Њујорку. У највећем делу своје каријере, упоредо са клиничким, бавио се и релевантним лабораторијским истраживањима на анималним моделима и ћелијским културама. Ранији је или актуелни члан бројних уређивачких одбора часописа *Movement Disorders*, *Journal of Neurology*, *Focus on Parkinson's Disease*, *Degenerative Neurological and Neuromuscular Disease*, *Current Treatment Options in Neurology*, *Polish Journal of Neurology and Neurosurgery, Romanian Journal of Neurology, Scripta Periodica* (Медицински Универзитет у Софији), *Српски Архив* и др. Рецензент је радова у великом броју међународних часописа (60), а учествовао је (као известилац) у изборима наставника или као члан комисија у одбрани теза/пројеката на Колумбија Универзитету у Њујорку, Медицинском факултету у Хаифи, Универзитету у Аалборгу (Данска), Израелској фондацији за науку, UK Parkinson, International Dystonia Association итд. Био је председник Друштва неуролога Србије, а сада је његов почасни председник и почасни председник Друштва неуролога Републике Српске.

Члан је бројних домаћих и међународних стручно-научних друштава и њихових извршних тела. Организатор је или учесник великог броја домаћих и међународних састанака и конгреса. Од 2002. до 2004. године био је декан МФУБ, од 2001. до 2015. године био је директор Клинике за неурологију КЦС, председник Матичног одбора за биомедицинске науке МПНТР Србије (2001−2006; 2010−2015), председник Националног комитета за водиче добре клиничке праксе (2002−2003), председник Савета Универзитета у Београду (2004−2006), члан Националног савета за науку (2006−2010), члан Комисије за сарадњу са Унеском, члан Нaционалног комитета за високо образовање (2010) а оставку поднео 2018. године и других.

За научно-истраживачки рад је награђен Октобарском наградом града Београда 1988. и 1994. године; од стране СЛД награђен је годишњом наградом за научни рад 1997. године; 2010. године награђен је наградом „Проф. Др Војислав Стојановић“ од стране Удружења универзитетских професора и научника Србије. Први је добитник награде за свеукупни научни допринос установљену од стране МФУБ за 2011. годину, као и Награде „Лаза Лазаревић“ Друштва неуролога Србије 2013. године. Рад чији је коаутор (*Nomenclature of genetic movement disorders: Recommendations of the international Parkinson and movement disorder society task force*) проглашен је од стране Друштва за поремећаје моторике за најбољи рад 2016. године. Aутор је и коаутор 280 радова који су цитирани у ЈЦР листи, у часописима *Science*, *Nature Genetics*, *Proceedings of National Academy USA*, *Lancet Neurology, Annals of Neurology*, *Neurology*, *Archives of Neurology, Molecular Psychiatry* и др. Цитиран је преко 9500 пута (*H* индекс 49/50, подаци из Research Gate), а радови професора Костића се цитирају и у великом броју књига и уџбеника. Аутор је или коаутор 20 поглавља у међународним монографијама и уџбеницима те аутор и коаутор седам научно-стручних књига и уџбеника и уредник и коуредник у 13 монографија. Одржао је преко 100 предавања по позиву на међународним састанцима и универзитетима (Атина, Љубљана, Јерусалим, Њујорк, Инсбрук, Монтреал, Лимасол, Будимпешта, Букурешт, Брно, Солун, Никозија, Трст, Салцбург, Менорка, Либек, Софија, Грац, Вашингтон, Новосибирск, Москва, Мадрид, Париз, Петроград, Кјото, Вирцбург, Брисел, Стреза, Ферара, Грац, Чикаго, Дрезден, Пиза, Берлин, Ефори Норд, Загреб, Осијек, Барселона, Варшава, Хонг-Конг и др.). Ментор је у 19 одбрањених магистарских радова и 32 одбрањене докторске дисертације. У континуитету, од 1991. године, руководи већим бројем научно-истраживачких пројеката, укључујући и пројекте у оквиру билатералне сарадње са Италијом и Словенијом. Један је од 13 носилаца пројекта KO BM1101 – European Network for the Study of Dystonia Syndromes (COST action) одобрен 2011. године. Укључен је међународне пројекте: *International Parkinson and Movement Disorder Society Task Force (Nomenclature of genetic movement disorders*) (2012−) и *Projects of the European MSA Study Group* (2013−). Одржава сталну сарадњу са истраживачким групама у Њујорку, Либеку и Милану. Под његовим менторством више од 20 младих истраживача имало је прилике да се усавршава у врхунским међународним центрима и лабораторијама. Кључни стручни доприноси Владимира С. Костића односе се на расветљавање етиопатогенетских механизама неуродегенеративних болести мозга, а у последњих 20 година, посебно генетске основе ових болести.

Од 2000. године је дописни члан, а од 2006. године редовни члан САНУ. За председника Извршног одбора САНУ изабран је у априлу 2015. године. Почасни је члан Академија наука и уметности Републике Српске и инострани члан Македонске академије наука и уметности.